కె. రాణి

కె. రాణి తెలుగు సినిమారంగంలో తొలికాలం నాటి గాయని. ఈమె ఆకాలంలోని సుమారు అందరు గాయకులతో గొంతు కలిపి ఎన్నో మధురమైన పాటలు గానం చేశారు. అక్కినేని నాగేశ్వరరావు నటించిన ‘దేవదాస్‌’ చిత్రంలోని ‘‘అంతా భ్రాంతియేనా.. జీవితానా వెలుగింతేనా’’ పాటతో ఆమె ప్రసిద్ధిగాంచారు. తెలుగులో సుమారు 500పైగా పాటలు ఆలపించారు. శ్రీలంక జాతీయ గీతాన్ని కూడా ఈమెనే ఆలపించారు. తెలుగుతో పాటు తమిళం, కన్నడం, మలయాళం, హిందీ, బెంగాలీ, సిన్హల, ఉజ్బెక్‌ భాషల్లో పాటలు పాడారు. ‘రూపవతి’ చిత్రంతో తన సినీ కెరీర్‌ను ఆరంభించిన రాణి.. ‘బాటసారి’, ‘జయసింహ’, ‘ధర్మదేవత’, ‘లవకుశ’ వంటి చిత్రాల్లో తన పాటలు ఆలపించారు.

జీవిత విశేషాలు
ఈమె అసలు పేరు కె.ఉషారాణి. ఈమె 1942లో కర్ణాటక రాష్ట్రంలోని తుముకూరు పట్టణంలో కిషన్, లలిత దంపతులకు జన్మించింది. ఈమె తండ్రి రైల్వేలో ఉద్యోగి. వీరు ఉత్తర భారతదేశం నుండి వచ్చి కడపలో స్థిరపడ్డారు. ఈమెకు 1966లో గాలివీటి సీతారామరెడ్డితో వివాహం జరిగింది. ఈమె మామగారు బహద్దూర్ సుబ్బారెడ్డి జిల్లా కలెక్టరుగా పనిచేశాడు. సీతారామరెడ్డికి హైదరాబాదులోని చార్మినార్ సమీపంలో సదరన్ మూవిటోన్ అనే స్టూడియో వుండేది. ఈ స్టూడియోలోనే ‘సతీ అరుంధతి’, ‘నిజం చెబితే నమ్మరు’ వంటి సినిమాలు నిర్మించారు. లవకుశ నిర్మాత శంకరరెడ్డి ‘రహస్యం’ సినిమాను సదరన్ మూవిటోన్ స్టూడియోలోనే నిర్మించడం విశేషం. వీరికి ఇద్దరు అమ్మాయిలు. "మెల్లిసై రాణి" అని అప్పటి జాతీయ కాంగ్రెస్ నేత కె. కామరాజ్ ఆమెని కీర్తించారు. భారత రాష్ట్రపతి భవన్‌లో అప్పటి రాష్ట్రపతి డా. సర్వేపల్లి రాధాకృష్ణన్ తదితరులను ఆమె తన గానామృతంతో ఓలలాడించారు. ఆమె తెలుగు, తమిళం, కన్నడ, మలయాళం, హిందీ, బెంగాలీ భాషల్లో భాషల్లో కలిపి రాణి ఐదు వందలకు పైగా పాటలు పాడారు.

మరణం 
2018, జూలై 14న హైదరాబాదులోని తన కుమార్తె ఇంటిలో మరణించింది.

సినిమా పాటలు
1951 లో రాణి తొలిసారి ‘రూపవతి’ అనే సినిమాలో “నా తనువే సుమా స్వర్గసీమా, కమ్మని తావి వెదజల్లు బంగారుబొమ్మ” అనే జావళి ని, “వయ్యారి రాజా జిలిబిలి వలపుల రాణినోయి, సయ్యనవోయి మనసార దరిచేరవోయి” అనే కోరస్ పాటని సి. ఆర్. సుబ్బురామన్ సంగీత దర్శకత్వంలో పాడింది. 

కె.రాణి పాడిన తెలుగు సినిమా పాటల పాక్షిక జాబితా:

మూలాలు

తెలుగు సినిమా నేపథ్యగాయకులు
భారతీయ మహిళా గాయకులు
1942 జననాలు
2018 మరణాలు
తెలుగు సినిమా మహిళా నేపథ్య గాయకులు